## Nuria Montes advertix de les conseqüències negatives de la reducció de la jornada laboral que planteja el Ministeri sense consensuar amb els agents socials

*** La consellera alerta que pot agreujar els problemes de productivitat i de falta de capital humà que ja té l’economia espanyola i valenciana**

La consellera d’Innovació, Indústria, Comerç i Turisme, Nuria Montes, s’ha mostrat “molt preocupada” per les conseqüències que una reducció de la jornada laboral com la que planteja el Ministeri de Treball pot tindre sobre les empreses valencianes.

Montes, que s’ha reunit amb els representants de la Confederació Empresarial Valenciana (CEV) a Castelló, ha alertat que una mesura així, sense el consens i la participació dels empresaris i els agents socials, “pot agreujar molt seriosament els problemes de productivitat i de falta de capital humà que ja té l’economia espanyola i valenciana”.

En este sentit, la consellera ha posat l’exemple de la indústria taulellera, “un sector que treballa per torns les 24 hores del dia i 365 dies a l’any, i que amb una mesura així pot patir conseqüències tremendament greus, no només pel cost econòmic sinó per la dificultat per a trobar mà d’obra qualificada”.

En la mateixa reunió, el president de la CEV, Salvador Navarro, ha assegurat que la Confederació Espanyola d’Organitzacions Empresarials (CEOE) té fet un estudi que estima que la reducció de la jornada laboral que planteja el Govern espanyol suposaria un increment del 6 % dels costos de producció.

Fecha: 03/07/2024